Document ID: 32010D0476

KOMMISSIONENS AFGØRELSE
af 30. august 2010
om ændring af beslutning 2006/593/EF om vejledende fordeling på de enkelte medlemsstater af forpligtelsesbevillinger for målet om regional konkurrenceevne og beskæftigelse i perioden 2007-2013 for så vidt angår Tjekkiet og Slovakiet
(meddelt under nummer K(2010) 5818)
(2010/476/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og ophævelse af forordning (EF) nr. 1260/1999 (1), særlig artikel 18, stk. 2, og
ud fra følgende betragtninger:
(1)
Ved beslutning 2006/593/EF (2) foretog Kommissionen en vejledende fordeling på de enkelte medlemsstater af forpligtelsesbevillinger for målet om regional konkurrenceevne og beskæftigelse i perioden 2007-2013.
(2)
I overensstemmelse med punkt 10 i bilag II til forordning (EF) nr. 1083/2006 blev det i 2010 konstateret, at Tjekkiets, Polens og Slovakiets BNI for årene 2007-2009 har afveget med mere end +/- 5 % fra den kumulerede BNI, der blev anslået i henhold til punkt 9 i bilag II til forordning (EF) nr. 1083/2006, herunder som følge af ændringer i valutakursen. De beløb, der er afsat for perioden 2011-2013 til Tjekkiet og Slovakiet, bør derfor blive justeret i overensstemmelse hermed.
(3)
I overensstemmelse med punkt 16 og 17 i den interinstitutionelle aftale mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (3) vedtog Kommissionen den 16. april 2010 en meddelelse om teknisk justering af den finansielle ramme for 2011 på grundlag af udviklingen i BNI, herunder tilpasning af de beløb, der tildeles fra midlerne til støtte for samhørig til medlemsstater, der er berørt af afvigelsen mellem anslået og faktisk BNP i perioden 2007-2009 (4), hvoraf det fremgår, at en positiv tilpasning på 237 045 801 EUR er nødvendig for Tjekkiet og 137 711 534 EUR for Slovakiet, som fordeles ligeligt i 2011, 2012 og 2013.
(4)
For at beregne de beløb, der er tildelt de pågældende medlemsstater, skal der tages højde for pro rata-fordelingen mellem konvergensmål og målene for regional konkurrence og beskæftigelse i den aktuelle programmeringsperiode 2007-2013 for hver af de pågældende medlemsstater, og behov for at anvende de tildelte midler mest effektivt i de projekter, der for øjeblikket iværksættes. Der bør således med denne afgørelse kun tildeles en del af de generelt positive tilpasninger vedrørende målet for regional konkurrence og beskæftigelse.
(5)
Beslutning 2006/593/EF bør derfor ændres i overensstemmelse hermed -
VEDTAGET DENNE AFGØRELSE:
Artikel 1
Bilag I til beslutning 2006/593/EF erstattes af teksten i bilaget til denne afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 30. august 2010.

Labels: 2
18
15
19